"Vi bor her sammen. Allesammen. Det skal være slut med splittelse, hetz og angreb på vores fællesskab og vores naboer." Sådan lyder de første linjer på invitationen til "I fællesskab bygger vi bro", der blev lagt ud på Facebook, da flere nordjyske organisationer og politiske partier søndag "byggede bro" over Limfjordsbroen i Aalborg. - Det er noget helt grundliggende, at vi skal være ordentlige ved hinanden. Det var en del af min opdragelse, da jeg var lille, og det er da lidt trist, at vi er nået der til, hvor det er nødvendigt, at vi mødes for at markere, at vi skal behandle hinanden ordentligt, fortæller Peter Petersen, der var blandt de mange mennesker, der skabte menneskekæden. Broen over broen blev lavet af nordjyder, der holdt hånd hele vejen over den 640 meter lange Limfjordsbro, og på den måde lavede de mange fremmødte en menneskekæde henover broen, som et symbol i kampen mod den hårde tone, som de fremmødte mener præger udlændingedebatten. I invatationen opfordrer arrangørene til at deltage med stikordene "stop racismen, byg bro, forsvar fællesskabet". - Jeg går rigtig meget op i det der med social dumping, og at der bliver hatet rigtig meget på alle mulige forskellige mennesker, bare fordi de er forskellige fra os, og det kan jeg ikke rigtig leve med, fortæller Sarah Mortensen, der også var blandt de fremmødte.

Referat:
Flere hundrede nordjyder mødte søndag op for at "bygge bro" over Limfjordsbroen i Aalborg.